Folkušová

Folkušová je obec na Slovensku v okrese Martin.

Polohopis 
Obec sa nachádza v Turčianskej kotline na úpätí Veľkej Fatry, vo vzdialenosti asi 15 km od Martina. Je to druhá najvyššie položená obec okresu Martin.

Vodstvo 
Folkušovou preteká potok s rovnomenným názvom Folkušová, nazývaný aj Folkušovianka.

Dejiny 
Prvá písomná zmienka o obci pochádza z roku 1331 ako Villa Folkus. Obec Folkušová sa vyvinula na majetku obce Sebeslavce, s ktorými bola po celé 14. storočie úzko spojená, až ich postupne svojim významom predstihla. Kuriálna osada sa stala čisto zemianskou. Do konca stredoveku patrila rodine Folkušovských, neskôr Benickým a Tomkovcom. Obyvatelia sa živili prevažne poľnohospodárstvom, tkáčstvom, kožušníctvom a košíkárstvom.

Názov 
Vývin názvu obce
 1331 – Villa Folkus (prvá písomná zmienka)
 1355 – Villa Folci
 1359 – Folkusfalua
 1773 – Folkusfalva
 1786 – Folkuschfalwa, Folkussowa
 1808 – Folkusfalva, Folkussowá
 1863 – 1907 – Folkusfalu
 1920 – Folkušová

Obyvateľstvo

Kultúra a zaujímavosti

Pamiatky 

 Kúria rodu Tomkovcov, renesančná murovaná dvojpodlažná bloková stavba s valbovou strechou zo 17. storočia. Nachádza sa v radovej zástavbe, na čísle 25. Ide o hodnotný doklad sídla nízkej šľachty v prostredí Turca, kde sa prejavujú prvky vernakulárnej architektúry. Stavba je bloková, na obdĺžnikovom pôdoryse. Miestnosti kúrie mali drevený záklopový strop, kuchyňa a schodisko valenú klenbu. Fasády boli pravdepodobne jednoduché bez ostení s hladkou omietkou. Kúria prešla stavebnými úpravami v roku 1797, podľa zachovanej datácie na tráme. Stavba bola obnovovaná koncom 20. storočia. 
 Dedinská zvonica, murovaná baroková stavba na pôdoryse štvorca z roku 1782. Jednoduchá stavba je zdobená drevenými šambránami a ihlancovou strechou z ktorej vyrastá vežica s barokovou helmicou. 
 Pohrebná kaplnka rodiny Tomkovcov, neorománsko-neogotická stavba z roku 1902. Kaplnka je jedným z najvyspelejších príkladov sepulkrálnej architektúry v Turci. Nachádza sa na návrší nad obcou. Pôvodne bola postavená za dnes už neexistujúcou kúriou (na mieste dnešného obecného úradu). Architektonicky ide o jednopodlažnú stavbu s podzemnou kryptou. Jej urbanistická dominancia dnes zaniká v prerastenej zeleni zakrývajúcej kaplnku.

Doprava 
Folkušovou prechádza cesta III. triedy 018094, známejšia pod názvom Cesta SNP. Taktiež do Folkušovej prichádza cesta III. triedy 065048, ktorá spája Folkušovú s obcou Ďanová a cestou I/65.

Autobusové spojenie z Folkušovej do Martina a Blatnice prevádzkuje SAD Žilina.

Občianska vybavenosť 

V obci sa nachádza obecný úrad, ktorého súčasťou je kultúrny dom a obecná knižnica. Ďalej sa tu nachádza krčma, obchod a pri obci je salaš s ovcami, s možnosťou zakúpenia ovčích výrobkov. Obec má dobrovoľný hasičský zbor.

Ubytovanie je možné v rekreačnom dome Sola Gratia. 

Do roku 1973 v obci fungovala základná škola, v súčasnosti v obci škola nie je a žiaci navštevujú ZŠ v Beniciach.

Šport 
Každoročne sa v obci konajú bežecké preteky Folkušovská sedmička. Pri príležitosti výročia SNP sa organizuje futbalové stretnutie ženatí - slobodní. Cez Folkušovú vedú trasy cyklistických pretekov - napríklad Turčiansky amatérsky triatlon. Okrem toho sa každý rok na Štedrý deň koná Vianočný futbal.

V minulosti mala Folkušová futbalový klub, ktorý bol neskôr zrušený. Nastali pokusy o obnovu klubu, ktoré ale boli neúspešné.

Osobnosti obce

Pôsobili tu 
 Ján Tomka-Sásky (* 1692 – † 1762), geograf, historik a pedagóg
 Ladislav Zgúth (* 1889 – † 1972), evanjelický kňaz, publicista, pochovaný vo Folkušovej

Referencie

Iné projekty

Externé odkazy 
 Oficiálna stránka obce
 

 
Obce okresu Martin